**Athugasemdir Afstöðu, félags fanga og annarra áhugamanna um bætt fangelsismál og betrun, við áform um frumvarp til laga um breytingu á lögum um ávana- og fíkniefni nr. 65/1974 (afglæpavæðing neysluskammta) - Mál nr. 52/2021**

Afstaða, félag fanga og annarra áhugamanna um bætt fangelsismál og betrun, fagnar því að umrædd áform um frumvarp séu komin fram og lýsir yfir afdráttarlausum stuðningi við það að frumvarpið verði lagt fram á Alþingi – og að lokum gert að lögum. Félagið vonar að með frumvarpinu verði stigið spor í rétta átt enda getur það orðið til að auka möguleika fólks með vímuefnavanda til að takast á við og halda honum niðri.

Afstaða stendur fyrir betrun fanga og skaðaminnkandi úrræðum, en mjög stór hópur þeirra eru eða hafa verið háðir vímuefnum. Félagið er því hin eiginlega „grasrót“ hóps sem fjallað er um í þessu máli og stöndum við vörð um hagsmuni þeirra út á við. Við höfum fyrir stuttu sent umsögn um þetta mál fyrr í ferlinu og okkur til mikilla ánægju höfum við séð að tekið hefur verið mikið tillit til okkar athugasemda og viljum við því um leið þakka Heilbrigðisráðuneytinu og ráðherra heilbrigðismála fyrir taka skref í átt að meiri mannúðar og skaðaminnkunarstefnu í málefnum notenda vímuefna og um leið snúa frá refsistefnunni sem hefur skemmt svo mikið á undanförnum áratugum.

Refsingar fyrir smávægileg vímuefnabrot geta eingöngu orðið til þess að fólk með vímuefnavanda festist í viðjum vímuefna til langframa. Í mörgum tilvikum eru skuldir fólks með vímuefnavanda þær sem greiða þarf ríkinu í sektir fyrir sömu neyslu. Sjaldnast geta þessir einstaklingar greitt sínar skuldir og endar það oftar en ekki með því að þeir þurfa að afplána vararefsingu í fangelsi, sem aldrei er til þess að ná bata heldur skemma frekar fyrir. Það verður því vart séð hvaða varnaðaráhrif eru af refsingum vegna neysluskammta. Því miður auka þær líkur á frekari neyslu. Vímuefnavandinn verður ekki kveðinn niður með refsingum. Refsing eykur eingöngu á þann vanda sem er fyrir og í raun má allt eins segja að refsing við neysluskömmtum ýti undir frekari neyslu vímuefna. Auk þess sem gríðarlegur kostnaður fylgir fyrir lögreglu, ákæruvald, dómstóla og fangelsiskerfið.

Afstaða telur jafnframt að tryggja þurfi að ekki sé heimild til þess að fjarlægja eða gera upptæka neysluskammta og þá um leið tryggja að lögregla þurfi hvorki að leita á eða handtaka fólk nema að baki liggi raunverulega rökstuddur grunur um að magn vímuefna sé ætlað til sölu en ekki neyslu. Tryggja þarf að lögregla hafi ekki heimild til að gera upptæka neysluskammta af fólki enda skiptir það öllu máli fyrir fólk með vímuefnavanda.

Félagið telur afar mikilvægt að skýrt sé að kaup á neysluskömmtum skulu ekki vera refsiverð.

Þar með minnka líkurnar á því að lögreglan hafi lagalegt svigrúm til að hafa afskipti af notendum. Einnig fagnar félagið að lagabreytingin nái jafnframt til lyfseðilskyldra lyfja.

Afstaða fagnar að ráðherra muni skipa samráðhóp um málefnið með fulltrúum notenda en um leið bendum við á að mikilvægt er að fulltrúar í þeim hópi séu fleiri frá frjálsum félagasamtökum sem koma að málinu og eru í beinum tengslum við sína grasrót og notendur. Þau félög eru ekki mörg en eru þó; Afstaða, Snarrótin, Frú Ragnheiður og Félagsvinir RKÍ. Að því sögðu lýsir félagið sig tilbúið til að aðstoða ráðuneytið eftir fremsta mætti og bíður fram fulltrúa í hópinn enda býr innan Afstöðu mikil reynsla af málaflokknum, einnig reynsla frá öðrum löndum um t.d. hvaða efni eru í umferð hverju sinni, hvað neysluskammtar eru stórir, hvernig þeim er pakkað (á t.d. Spáni verður neysluskammtur að vera i einum poka en ekki mörgum). Þá hefur félagið ítrekað skrifað greinar og varað við yfirvofandi faraldri ákveðinna efna sem ávallt hafa ræst. Félagið mun svara kalli ef ráðuneytið óskar frekari upplýsinga um umsögnina.

F.h. Afstöðu, félags fanga á Íslandi,

Guðmundur Ingi Þóroddsson, formaður
formadur@afstada.is